Senekal: Pienaar op pad huis toeAndré Pienaar buite die hof op Senekal. (Foto: Maroela Media) André Pienaar, ŉ sakeman van Senekal wat in hegtenis geneem is ná voorverlede week se geweld by die landdroshof op die dorp, is op pad huis toe. Pienaar het hom tot die hooggeregshof in Bloemfontein gewend nadat sy aanvanklike borgtogaansoek in die landdroshof op Senekal van die hand gewys is. Ilanie Oberholzer, Pienaar se regsverteenwoordiger, het gesê hy is Maandagoggend vroeg ná ŉ suksesvolle appèl teen die vroeëre beslissing op borgtog van R15 000 vrygelaat. Pienaar is een van twee mans wat tot dusver in hegtenis geneem is vir die geweld wat op 6 Oktober by die hof uitgebreek het. Honderde mense het op dié dag na die gebou opgeruk waar Sekwetje Mahlamba (32) en Sekola Matlaletsa (44) vir die eerste keer in verband met die moord op Brendin Horner (21) verskyn het. Gemoedere het hoog geloop toe die skare nie die beskuldigdes te siene kon kry nie. ŉ Polisievangwa is tydens die kabaal omgestoot en het aan die brand geraak. Skade is ook aan die hofgebou aangerig, glo toe oproerige mense die hofgebou probeer ingaan het om by die beskuldigdes uit te kom. Die tweede verdagte, ŉ 33-jarige sakeman van die Vrystaatse dorp, is Vrydag in verband met die geweld in hegtenis geneem. Hy staan tereg op aanklagte van openbare geweld, brandstigting, opsetlike saakbeskadiging en poging tot moord en sal vandag in die Senekal-landdroshof verskyn. Mahlamba en Matlaletsa se borgtogaansoek word intussen Dinsdag in Senekal hervat.